CELEX: 32005D0308
Language: da
Date: 2005-04-12 00:00:00
Title: 2005/308/EF: Kommissionens beslutning af 12. april 2005 om godkendelse af metoder til klassificering af svinekroppe i Estland (meddelt under nummer K(2005) 1099)

16.4.2005   
            
            
               DA
            
            
               Den Europæiske Unions Tidende
            
            
               L 98/44
            
         
      KOMMISSIONENS BESLUTNING
   
   af 12. april 2005
   om godkendelse af metoder til klassificering af svinekroppe i Estland
   (meddelt under nummer K(2005) 1099)
   (Kun den estiske udgave er autentisk)
   (2005/308/EF)
   KOMMISSIONEN FOR DE EUROPÆISKE FÆLLESSKABER HAR —
   under henvisning til traktaten om oprettelse af Det Europæiske Fællesskab,
   under henvisning til Rådets forordning (EØF) nr. 3220/84 af 13. november 1984 om fastsættelse af Fællesskabets handelsklasseskema for svinekroppe (1), særlig artikel 5, stk. 2, og
   ud fra følgende betragtninger:
   
               (1)
            
            
               Ved artikel 2, stk. 3, i forordning (EØF) nr. 3220/84 er det fastsat, at klassificeringen af svinekroppe sker ved bestemmelse af indholdet af magert kød efter statistisk afprøvede beregningsmetoder, der er baseret på fysisk måling af en eller flere af svinekroppens anatomiske dele. Kun klassificeringsmetoder med en vis maksimal tolerance for statistiske beregningsfejl kan godkendes. Denne tolerance er fastlagt i artikel 3 i Kommissionens forordning (EØF) nr. 2967/85 af 24. oktober 1985 om fastsættelse af gennemførelsesbestemmelser til Fællesskabets handelsklasseskema for svinekroppe (2).
            
         
               (2)
            
            
               Estlands regering har anmodet Kommissionen om at godkende to metoder til klassificering af svinekroppe og har indgivet resultaterne af sin dissektionsprøve, som blev udført inden tiltrædelsen, ved at forelægge del 2 af protokollen i henhold til artikel 3 i forordning (EØF) nr. 2967/85.
            
         
               (3)
            
            
               En evaluering af denne anmodning har vist, at betingelserne for godkendelse af disse klassificeringsmetoder er opfyldt.
            
         
               (4)
            
            
               I Estland kræver normal handelspraksis, at hoved, forhove og hale fjernes fra svinekroppen. Dette bør tages i betragtning ved tilpasning af vægten i forbindelse med standardudskæringen.
            
         
               (5)
            
            
               Apparater og klassificeringsmetoder må kun ændres ved en ny kommissionsbeslutning vedtaget på baggrund af de indhøstede erfaringer. Den foreliggende godkendelse kan derfor tilbagekaldes.
            
         
               (6)
            
            
               Foranstaltningerne i denne beslutning er i overensstemmelse med udtalelse fra Forvaltningskomitéen for Svinekød —
            
         VEDTAGET FØLGENDE BESLUTNING:
   Artikel 1
   Brugen af følgende metoder til klassificering af svinekroppe i henhold til forordning (EØF) nr. 3220/84 godkendes i Estland:
   
               a)
            
            
               apparatet »Intrascope (Optical Probe)« med tilhørende beregningsmetode, jf. del 1 i bilaget
            
         
               b)
            
            
               apparatet »Ultra-FOM 300« med tilhørende beregningsmetoder, jf. del 2 i bilaget.
            
         Hvad angår apparatet »Ultra-FOM 300«, jf. stk. 1, litra b), skal det efter afslutningen af målingen være muligt på slagtekroppen at kontrollere, at apparatet har målt værdierne X2 og X4 på det sted, der er fastsat i bilagets del 2, punkt 3. Målestedet skal derfor afmærkes samtidig med, at målingen foretages.
   Artikel 2
   Uanset den i artikel 2, stk. 1, i forordning (EØF) nr. 3220/84 omhandlede standardudskæring kan svinekroppe i Estland udskæres uden hoved, forhove og hale før vejning og klassificering. For at kunne fastsætte priserne på svinekroppe på et sammenligneligt grundlag multipliceres den konstaterede vægt af den varme krop med 1,07.
   Artikel 3
   Der tillades ingen ændringer af apparatet eller beregningsmetoden.
   Artikel 4
   Denne beslutning er rettet til Republikken Estland.
   
      Udfærdiget i Bruxelles, den 12. april 2005.
      
         
            På Kommissionens vegne
         
         Mariann FISCHER BOEL
         
         
            Medlem af Kommissionen
         
      
   
   
      (1)  EFT L 301 af 20.11.1984, s. 1. Senest ændret ved forordning (EF) nr. 3513/93 (EFT L 320 af 22.12.1993, s. 5).
   
      (2)  EFT L 285 af 25.10.1985, s. 39. Ændret ved forordning (EF) nr. 3127/94 (EFT L 330 af 21.12.1994, s. 43).
   
      BILAG
      METODER TIL KLASSIFICERING AF SVINEKROPPE I ESTLAND
      Del 1
      INTRASCOPE (OPTICAL PROBE)
      
                  1.
               
               
                  Svinekroppe klassificeres ved hjælp af apparatet »Intrascope (Optical Probe)«.
               
            
                  2.
               
               
                  Apparatet er forsynet med en sekskantet sonde med en maksimal bredde på 12 mm (og på 19 mm på den kniv, der er anbragt på enden af sonden), som er udstyret med et vindue, en lyskilde og en skydelære med mm-skala og har et arbejdsområde på mellem 3 og 45 mm.
               
            
                  3.
               
               
                  Svinekroppens indhold af magert kød beregnes efter følgende formel:
                  
                      = 69,09083 – 0,74785X
                  hvor:
                  
                              
                                 
                           
                           
                              =
                           
                           
                              det beregnede indhold af magert kød i svinekroppen i procent
                           
                        
                              X
                           
                           
                              =
                           
                           
                              spæklagets tykkelse (inklusive svær) i mm, målt 7 cm fra svinekroppens midterlinje ved det bageste ribben.
                           
                        Formlen gælder for kroppe på mellem 60 og 120 kg.
               
            Del 2
      ULTRA-FOM 300
      
                  1.
               
               
                  Svinekroppe klassificeres ved hjælp af apparatet »Ultra-FOM 300«.
               
            
                  2.
               
               
                  Apparatet er forsynet med en ultralydssonde på 3,5 MHz (Krautkrämer MB 4 SE). Ultralydssignalet digitaliseres, lagres og bearbejdes af en mikroprocessor.
                  Måleværdierne omsættes til beregnet indhold af magert kød ved hjælp af Ultra-FOM-apparatet selv.
               
            
                  3.
               
               
                  Svinekroppens indhold af magert kød beregnes efter følgende formel:
                  
                      = 64,19701 – 0,39379X2 + 0,08082X3 – 0,33910X4
                  
                  hvor:
                  
                              
                                 
                           
                           
                              =
                           
                           
                              det beregnede indhold af magert kød i svinekroppen i procent
                           
                        
                              X2
                              
                           
                           
                              =
                           
                           
                              spæklagets tykkelse (inklusive svær) i mm, målt 7 cm fra svinekroppens midterlinje ved det bageste ribben
                           
                        
                              X3
                              
                           
                           
                              =
                           
                           
                              musklens tykkelse i mm, målt på samme tid og samme sted som X2,
                           
                        
                              X4
                              
                           
                           
                              =
                           
                           
                              spæklagets tykkelse (inklusive svær) i mm, målt 7 cm fra svinekroppens midterlinje mellem det tredje- og fjerdebageste ribben.
                           
                        Formlen gælder for kroppe på mellem 60 og 120 kg.